Nestevajauksesta kärsinyt Saksan liittokansleri Angela Merkel horjui holtittoman näköisesti ottaessaan vastaan Ukrainan uutta presidenttiä.

Liittokansleri Angela Merkel, 64, tärisi silminnähtävän rajusti kun hän kuunteli vieraaksi saapuneen Ukrainan uuden presidentin Volodymyr Zelenskyin kanssa maiden kansallislauluja paahtavassa auringonpaisteessa tiistaina Berliinissä.

Saksan pääkaupungissa lämpötila hipoi 30 astetta vierailun alkaessa.

Merkel kommentoi vointiaan myöhemmin tiedotustilaisuudessa. Merkel vastasi vointiaan tiedustelleille kärsineensä nestevajauksesta.

– Olen sen jälkeen juonut ainakin kolme lasillista vettä ja voin nyt ihan hyvin.

Saksan liittokansleri Angela Merkel ja Ukrainan presidentti Volodymyr Zelenskiy Berliinissä 18. kesäkuuta 2019.­

Videolla näkyy, kuinka Merkel alkaa täristä rajusti, kun hän keskipäivän auringon paahteessa seisoo Zelenskyin rinnalla sotilassoittokunnan soittaessa maiden kansallislauluja.

Tv-koomikon paikalta Ukrainan presidentiksi ponkaissut Zelenskyi vitsaili myöhemmin lehdistötilaisuudessa, että hän olisi auttanut Merkeliä, jos olisi tullut tarve.

– Hän (Merkel) seisoi vieressäni, joten hän oli oikein turvassa, Zelenskyi totesi.

Merkel luopuu liittokanslerin tehtävistään 2021, kun hänen neljäs kautensa loppuu.